Hans Wachtmeister (surnud 1590)

Hans Wachtmeister (surnud 3. mai 1590) oli vanast Eestimaa aadlisoost pärit

Pühalepa kihelkonna Aunaku mõisa pärushärra ja Rootsi feldmarssal Kahekümneviieaastase sõja ajal.

28. mail (t.a. 24. märts) 1578 tegi Rootsi kuningas Johan III tema, kui Liivimaa aadlilipkonna rittmeistri, naturalisatsiooni korras Rootsi aadlikuks
 ja konfirmeeris samal aastal talle Jüri kihelkonnas asunud Lagedi mõisa.

1579. aastal võitles ta mõne nädala koos Hans Erikssoniga (surnud 1608) Peipsi järve mõlemal kaldal venelaste vastu.  

1581 määrati ta Rootsi vägede ülemjuhatajaks Eestimaal ja 27. juunil 1582 sai temast feldmarssal.

Hans Wachtmeistrile anti pandile seni Heinrich Lieve'le kuulunud Liivi mõis Kullamaa kihelkonnas, kuna Lieven ei allunud Rootsi kuningale rootslaste võimu saabumisel, kuid 1582. aastal ostis mõisa tagasi Heinrichi poeg Eestimaa maanõunik ja oberst Reinhold Lieve.

1588. aasta juunist kuni 13. oktoobrini oli ta kohusetäitjana ajutine Eestimaa asehaldur.

Talle kuulusid peale Aunaku (Ounack) pärusmõisa

ja Lagedi mõisa ka Vaemla ja Loodna mõisad.

Hans Wachtmeister maeti 8. mail 1590 Tallinnas.

Perekond

Hans Wachtmeisteri vanemad olid Aunaku mõisnik ja Liivimaa aadlilipkonna ooberst (1543–1550) Claes Wachtmeister ja Regina von Ahlefeldt, kes oli tõenäoliselt Taani oobersti tütar. Hansu vanaisa Axel Wachtmeister oli Aunaku mõisnik ja Kuressaare linnuse komandant 1515–1520.

Ta abiellus Beata Stålarmiga (maetud 1610 Tallinnas), kes oli Soome asehalduri ja riiginõuniku Erik Arvidsson Stålarmi (surn. 1566) ja Uusimaal Karjaas asunud Grabbacka mõisa pärijanna Beata Grabbe tütar. Abikaasa vend Arvid Eriksson Stålarm (1549–1620) oli aastatel 1592–1597 Narva asehaldur ja õde Christina oli abielus soomlasest Tallinna linnuse ja lääni asehalduri Hans Erikssoniga. Abielust Beataga sündis:
Beata Wachtmeister, abiellus Claes Claesson Ugglaga ja 1633 Porvoo Mickelsböle mõisniku, ooberstleitnant Erik Mårtensson Boijega (1588–1647).
Axel Wachtmeister (surnud 1606)
Claes Hansson Wachtmeister (surnud 1631), Eestimaa aadlilipkonna ooberst ja maanõunik; Eestimaa maanõuniku ja Björkö vabahärra Hans Wachtmeisteri (1609–1652) isa, Johannishusi krahvi, Lagedi mõisniku, kindraladmirali Hans Wachtmeister (1641–1714) vanaisa.

Viited

Eestimaa aadlikud
Rootsi sõjaväelased
Rootsi feldmarssalid
Vaemla mõisnikud
Surnud 1590